khistorydata/jeongjo-sjw-relations huggingface dataset:
정조 2년
戊戌二月二十二日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。昨日侵夜勞動。聖體。若何。上曰。一樣矣。國榮曰。昨日事。可謂大處分。而在庭之臣。莫不感動矣。上曰。非但樂任之快別人鬼。因此慈宮見奉朝賀之面。此是萬幸之事矣。國榮曰。昨日傳敎辭語。有足以孚感䐁魚矣。上曰。今後則似於樂任事。無更言者矣。國榮曰。渠旣白脫。且已處分。則似無更發之慮矣。命讀公事。國榮讀奏。命退去。諸臣以次出。
정조 2년
戊戌二月二十二日午時。上詣孝明殿。晝茶禮入侍時。行左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事官鄭東浚林錫喆金勉柱。以次陪從。上詣孝明殿。親行晝茶禮。儀註上同還詣幕次。上曰。騎爲一匹立之。命書傳敎曰。史官一員。馳詣實錄廳。仕進堂郞。摘奸以來。仍還內。諸臣以次退出。
정조 2년
戊戌二月二十二日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。日瞻門外。植木幾盡爲之乎。國榮曰。姑未畢役云矣。上曰。江華御史。俄已入來。而見其書啓則頗詳悉。今番果善之矣。國榮曰。臣亦見其書啓。且聞御史之言。則極甚詳備。甚可幸矣。而軍穀幾皆虛錄。徵出實無可據。保障之地。日後之慮。誠不少矣。上曰。元數米十七萬石。只餘五百石云。如此而脫有不虞。顧何所恃。國榮曰。非但江華如此。到處皆如此類云。國計。誠爲罔涯矣。命退去。諸臣以次出。
정조 2년
戊戌二月二十二日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。江華統禦使設置之議。前輩議論亦多。而以今番御史書啓觀之。江華果是要衝。而全無陰雨之備云。所謂關防。極甚疎虞。喬桐則在於江華之一隅。且戰船盡在於陸地。實非緩急可恃處。此則當與大臣將臣。雜議變通矣。國榮曰。江華果是保障。又是要害。設置統禦。略具戰備。則實爲緩急可恃之所。若或變通。則甚可幸矣。上曰。實錄開局。業已四日。故欲知勤慢。今日送史官摘奸。則非但堂郞有頉。抄節之數極小。如此則實無可成之日。不可不各別申飭矣。國榮曰。開局屬耳。故自多不實。若申飭則自當愓意爲之矣。命讀各道狀啓。國榮讀奏。命退去。諸臣以次出。
정조 2년
戊戌二月二十二日初更三點。上御誠正閣。御史入侍時。御史沈念祖。同副承旨申應顯。記事官鄭東浚徐龍輔金勉柱。以次進伏。上曰。御史。進前。念祖進伏。上曰。見此書啓。可謂詳悉矣。仍命念祖讀書啓摠論。念祖讀奏訖。上曰。留庫銀。果皆好品乎。念祖曰。皆是天銀矣。上曰。書啓中。米條元數十七萬石內。只存五百餘石。而餘皆虛錄云。此豈成說乎。念祖曰。江都。卽保障重地。而儲置軍穀。幾盡虛錄。誠非細憂矣。上曰。新留守治績。何如云乎。念祖曰。別無設施。而廉靜則極矣。上曰。昨年年事。何如云乎。念祖曰。可謂豐登矣。上曰。內庫雜物。皆有記簿乎。念祖曰。記簿則無矣。而儀軌及雜物。亂積無次。多有腐傷之慮。移置他處則好矣。上曰。沁都果是天塹之地乎。念祖曰。實爲保障之地矣。上曰。文洙山城。何如。念祖曰。城址雖小。而甚爲堅固矣。上曰。喬桐在於江華之一隅乎。念祖曰。然矣。上曰。喬桐戰舡見之乎。念祖曰。未見矣。上曰。水淺故長在於陸云。若有不虞之事。將焉用之。念祖曰。臣亦聞之。而陸地置船。實無設置之本意矣。上曰。北一場見之乎。念祖曰。見之矣。上曰。本府與司僕。相爭久矣。形便與民情。果何如。念祖曰。今則已屬於本府。故民情。亦樂屬於本府矣。上曰。書啓中多有稟處事。後日次對。更爲來待。可也。仍命先退。上命書傳敎曰。沁都繡啓來到。其中亦有及時稟處者。三明議號相値。次對再明日爲之。上曰。江華御史沈念祖。再明日次對。同爲入侍。出榻敎。仍命退。承史以次退出。
정조 2년
行都承旨洪國榮宿衛所直。行左承旨鄭民始坐。右承旨李鎭衡坐直。左副承旨李秉模坐。右副承旨李敬養坐。注書柳孟養藥院直鄭東浚仕直。事變假注書李兢淵仕。
정조 2년
申應顯啓曰。明日次對。兩司當爲進參。除在外外。未肅拜。呈告人員。竝待開門牌招。何如。傳曰。允。
정조 2년
傳于李鎭衡曰。右承旨。入侍。
정조 2년
戊戌二月二十三日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間。聖體。若何。上曰。一樣矣。命讀公事。國榮讀奏。上曰。唐宋之時。有實錄之法。而必於數三朔內了當者。蓋其史體至重。不可延拖歲月。閱人耳目。此皆愼重之道也。我國不然。開局閱歲。多費日月。全無愼重之意。是爲可悶。而至於今番史局。以昨日摘奸所見。尤無速成之望矣。國榮曰。史體至重。固當速成。而今番實錄。不可以時月責成矣。上曰。雖不可以時月責成。一二年內畢役則好矣。國榮曰。然矣。上曰。注書詣實錄廳。堂郞有頉與否。摘奸以來。抄節之日字多寡知來。賤臣。承命先退。
정조 2년
戊戌二月二十三日巳時。上詣孝明殿。晝茶禮入侍時。行左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事官鄭東浚徐龍輔金勉柱。以次陪從。上具縗服。詣孝明殿。親行晝茶禮。儀註上同仍還內。諸臣以次退出。
정조 2년
戊戌二月二十三日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。注書。摘奸以來乎。賤臣對曰。臣敬奉聖敎。馳詣實錄廳摘奸。則堂上三人在外未及上來。二人有實病不進。其餘堂郞則皆仕進矣。上曰。抄節幾何爲之乎。賤臣對曰。昨日後各房抄節。皆爲十餘日矣。上曰。摘奸不可無矣。昨日摘奸時。四日抄節。未滿五日矣。今爲十餘日。果是申飭之效矣。國榮曰。時送摘奸。則其效不少矣。上曰。然矣。命讀諸道狀啓。國榮讀奏。上曰。宮城始築乎。國榮曰。業已始役矣。上曰。先築何邊乎。國榮曰。耀金門邊頹圮處甚多。故先始於此矣。命退去。諸臣以次出。
정조 2년
戊戌二月二十三日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。先朝廟庭。當配幾人云乎。國榮曰。聞文衡之言。則應入之人爲六七。而其中又將簡抄云。似不過四五人矣。上曰。配享之事。至重且大。如非公正詳愼者則不可爲矣。國榮曰。此乃公議所在。不可以一人之見。一己之私。有所擬議。大提學本自公正。必善爲之矣。上曰。然矣。國榮曰。江華若設統禦營。則當以文武交替乎。上曰。似然矣。國榮曰。許多戰船之不置於江華。而置於喬桐。實無義意。今若以此變通。則關防得宜。戰具有用。保障自此可以堅固。臣意則從速議定。似好矣。上曰。此等大事。不可造次之間。所可議定。徐當下詢。而如此之事。議論多端。似難歸一。其爲必成。未可期也。國榮曰。聖敎誠然矣。如此更張之事。旣不可自上獨斷。則當詢於廟堂。而雖不無。擔當設施之論。亦或有歧貳姑息之議。自前廟。謨之未決。皆由此也。第當收議廟堂。採用嘉謨好矣。上曰。卿言是矣。命退去。諸臣以次出。
정조 2년
戊戌二月二十三日初更三點。上御誠正閣。右承旨入侍時。右承旨李鎭衡。記事官鄭東浚徐龍輔金勉柱。以次進伏訖。上命讀各道狀啓。鎭衡讀奏訖。上命書判付。上曰。江華御史書啓見之乎。鎭衡曰。見之矣。上曰。今番則書啓甚爲詳悉矣。鎭衡曰。然矣。上曰。以書啓觀之。江都之軍穀。幾盡虛錄。脫有不虞。將安所恃。誠非細慮矣。鎭衡曰。江都卽保障之地。而莫重軍穀。幾盡虛錄。誠甚可悶。而近來到處皆然云。釐弊之道。亶在於道臣及守令之得人矣。上曰。承旨之言。果好矣。諸道穀簿在在枵然。雖欲一番査正。易致紛挐之弊。難保有實效。將未知何以則好也。上曰。承旨出去。實錄形止案入之。可也。仍命退。諸臣以次退出。
정조 2년
行都承旨洪國榮宿衛所直。行左承旨鄭民始坐直。右承旨李鎭衡坐。左副承旨李秉模坐。右副承旨李敬養坐直。同副承旨申應顯坐。注書柳孟養藥院直鄭東浚仕直。事變假注書李兢淵仕。
정조 2년
李敬養啓曰。行大司憲尹東暹。執義李亨元牌不進。掌令兪彦鏶金鍾厚在外。持平李思祚宋銓牌不進。以監察茶時之意。敢啓。傳曰。知道。
정조 2년
傳于鄭民始曰。大臣備局堂上。引見。
정조 2년
傳于李敬養曰。副提調持加減交濟湯。入侍。
정조 2년
傳于鄭民始曰。軍士房承旨。入侍。
정조 2년
有政。吏批。判書金鍾秀受由在外。參判徐浩修進。參議李義翊受由在外。左副承旨李秉模進啓曰。判書金鍾秀。參議李義翊受由在外。小臣獨政未安。何以爲之。敢稟。傳曰。仍爲之。以沈豊之爲檢詳。金鍾秀爲知經筵。鄭民始爲典醫提調。嚴璹爲楊州牧使。李國亨爲安城郡守。徐命膺李徽之爲知實錄事。吳載純爲同知實錄事。柳戇爲實錄修撰官。鄭志儉沈豊之沈念祖金憙趙時偉朴祐源林蓍喆沈有鎭南鶴聞安聖彬嚴思晩李儒慶爲編修官。知經筵鄭光漢。同經筵金鍾秀單付。
정조 2년
鄭民始。以兵批言啓曰。正二品監司京職兼差事。載在法典矣。新除授京畿監司鄭尙淳資級。係是正憲。當爲知中樞下批。而時無見窠。依例作闕下批之意。敢啓。傳曰。知道。
정조 2년
兵批。判書李徽之進。參判未差。參議丁範祖病。參知李義弼病。左副承旨李秉模進。以李仁彬爲羽林將。金弘濟金光白爲五衛將。徐行德李恒源爲忠壯將。柳鎭茂爲訓鍊僉正。金仁謙爲月串僉使。尹勉矩爲安興僉使。金龍甲爲阿吾地萬戶。副護軍鄭景淳。寶化堡權管李仁恒。知事作闕權噵。知事鄭尙淳單付。
정조 2년
李秉模啓曰。因禮曹草記。今二十五日。議定貞聖王后追上徽號。王大妃殿上號。惠慶宮進號及配享臣抄啓事。允下矣。時原任大臣。政府西壁館閣堂上。六曹參判以上。待明朝牌招。配享臣議定時。三司長官。當爲進參。兩司長官一體牌招。副提學未差。在前如此之時。有次官代行之例。諸玉堂一竝牌招。以爲推移進參之地。何如。傳曰。允。
정조 2년
備忘記。傳于李敬養曰。荒政有國所重。誠以飢民之轉窮回蘇。係此一擧故也。豈非大可敬愼者歟。方今四道諸邑。多設賑之處。凡在分憂之責者。果皆體予宵旰之念。悉心賙賑。俾無一民之捐瘠乎。噫。昨歲憂秋。始早終澇。穡事告歉。民皆頷顑。今則春序將半。民食愈艱。噫。彼疲癃。纔經瘡痍。猶所恃以仰哺者。惟在賑政。言念篰屋。痌若在己。其於白給乾糧。分俵還穀之際。苟能十分蕫察。另加着意。則虛實庶無相蒙之弊。而否則實澤未究。民困自如矣。甚非委寄百里之意也。咨爾方伯守令。尙其念予此意。勉哉勉哉。嗚呼。惟予不穀。德未孚而化未臻。雨暘燠寒。不以其時。使黔黎不獲樂歲之飽。反致塡壑之嘆。每一反省。寧欲無吪。意欲遍遣御史。看審賑事。而猶慮夫冠蓋道路。徒貽民害。迄此未能。而近見諸道設賑狀本。其鶉結匍匐之狀。如在目中。古人所謂不遑寧處之說。政是予憂民生之心也。耿耿之甚。不憚煩複。呼燭申諭。玆敷十行。其須益加誠心賙濟。以副予此意事。下諭于設賑諸道監司。
정조 2년
鄭民始。以都摠府言啓曰。今日入直內三廳。武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 2년
又以兵曹言啓曰。來朔立番騎兵。每於今月二十五日點考。而判書臣李徽之會議進。參判未差。參議丁範祖差祭未還。參知李義弼入直。他無推移之員。參判未差代。令該曹口傳差出。以爲擧行之地。何如。傳曰。允。
정조 2년
吏曹口傳政事。以邊得養爲兵曹參判。
정조 2년
刑曹判書蔡濟恭疏曰。伏以臣於昨日賓對。伏奉恩諭。不敢言區區情勢。祗赴實錄廳矣。忽伏承敎旨。以臣爲弘文館提學。臣且驚且悚。不知措躬之所。噫。是職也。卽臣曾所陷身之穽也。匹夫之得罪。以是職也。人言之無倫。以是職也。臣之忝是職。于今十五六年之間。重蹈宿趼。亦嘗屢矣。而中心之驚怯惶駭。不啻若落羽之復聞弓弦。敗鱗之復逢釣鉤。其情亦云慼矣。每荷先大王曲垂哀憐。朝頒敎旨。夕賜鞶禠。不復强臣以文苑之事。臣之保有軀命。式至今以事我殿下者。罔非先大王曲全之恩也。今於幾年之後。除命復新。聖恩愈隆。豈不欲感激淬礪。趨走爲恭。而踪地之危臲。衷情之悶阨。前與後何間。況廷臣之資陞輔國者。不復擬提學。政例卽然。臣之所聞於先輩如此。政吏之據例於政席者如此。而銓曹之必以臣擬之者。未知何所據而然也。由前則鐵限不可越也。由後則政例不可毁也。以此以彼。臣之不宜冒據於是職。其理較然。玆將疾痛之呼。仰瀆崇嚴之聽。伏乞聖慈。亟禠臣弘文提學之任。以全微諒。以重官方。千萬幸甚。答曰。省疏具悉。引義極涉太過。況今議號在卽。卿其勿辭。卽速行公。
정조 2년
戊戌二月二十四日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間。聖體。若何。上曰。一樣矣。命讀公事。國榮讀奏。上曰。賊招中洪樂任事。旣載於續明義錄。今旣白脫。不可無分釋之道。予意則篇末載錄。渠供及白放傳敎。以爲刊行則可以表賊招之爲誣。樂任之脫空矣。國榮曰。如是然後一世可以曉然矣。上曰。今日御史書啓。皆當稟處乎。國榮曰。俄聞領相言。則諸條當稟之事。未及與僚相相議。當以草記徐當稟處云矣。上曰。次對詣閤。命退去。諸臣以次出。
정조 2년
戊戌二月二十四日巳時。上御熙政堂。大臣備局堂上引見入侍時。領議政金尙喆。左議政鄭存謙。右議政徐命善。兼禮曹判書李景祜。行戶曹判書具允鈺。行工曹判書洪樂性。行司直李重祜。兵曹判書李徽之。行副司直張志恒。行副司直鄭光漢。行副司直鄭好仁。行副司直金華鎭。吏曹參判徐浩修。行都承旨洪國榮。副校理嚴思晩。御史沈念祖。行左承旨鄭民始。記事官鄭東浚。事變假注書李兢淵。記事官徐龍輔金勉柱。以次進伏訖。尙喆曰。日間聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。上曰。再昨以後。予有拜慈宮之面矣。尙喆曰。再昨處分。實出於慰悅之聖孝。孰不欽歎感泣乎。上曰。再昨處分。若或少忽於隄防。則決不可如是。而旣與討麟賊。義理判爲兩斷。則所以益嚴隄防。益明義理之處也。尙喆曰。若有隄防不固之慮。則臣等。豈不爭執乎。尙喆曰。京畿水使洪秀輔狀啓中。盛論本營事勢之莫可收拾。仍以爲曾於戊寅年貸來平安兵營錢二千兩。散債取殖。補用軍需。二十年之間。今爲鬼錄。徵隣徵族。民不支堪。此錢取殖之規。爲先革罷。以解島民之倒懸。其代依三南兵營例。劃給沿海還穀一萬石。取耗補用。不然則以附近營邑軍餉米四五千石。移劃取耗。以充債錢蕩減之代事。請令廟堂稟處矣。債錢之害及島民。至此之極。不可不蕩減。三南兵營。雖有還穀取耗之例。本營附近之邑。無他着手之處。若以江都留庫餉米二千石移劃。則在江都無異於分置各鎭。在喬營數百石取耗。亦足當債利蕩減之代。以此許施。何如。上曰。依爲之。出擧條尙喆曰。昨年因慰諭御史沈豊之書啓。馬位田。今番水災後。永無田形處不可不給代者。十分査實。更爲狀聞後稟處事。發關分付矣。卽見江原監司李亨逵狀啓。則銀溪等四驛。昨年川浦落爲三十五結三十四負二束。舊川浦落爲七十二結七十八負二束。而舊川浦落之竝請給代。固萬萬不敢。依前置之。只以昨年川浦落永無。田形處三十五結三十四負二束。開錄于後。請令廟堂。稟旨分付矣。馬位田之覆沙飜川。永不耕食者。以廢寺田及屬公田充給。卽續典所許。依此擧行之意。分付。何如。上曰。依爲之。出擧條尙喆曰。前後賓對。摠戎使李漢膺。連爲懸病。雖未知病狀之如何。而將臣事體。誠極未安。李衍祥籌堂差下之後。旣無情勢。尙不入參。竝從重推考。申飭行公。何如。上曰。依爲之。出擧條尙喆曰。備局有司堂上有闕代。兵曹判書李徽之差下。何如。上曰。依爲之。出擧條尙喆曰。畿邑守令方有闕。而楊州則當此陵幸不遠之時。自多擧行之節。不可不卽爲差出。催促下送矣。上曰。依爲之。出擧條尙喆曰。實錄二房堂上李衍祥。與同房僚堂。有難便之端云。與三房堂上吳載純。換差察任。何如。上曰。依爲之。出擧條尙喆曰。實錄廳堂郞春秋啓下後。曾有肅謝之例。而今番則未諳舊例。不爲謝恩。此後則使之依例爲之。何如。上曰。依爲之。實錄旣是史名。春秋又是史名。則今日實錄春秋。官制有鹵莽之失。官名有架疊之嫌。此後實錄廳諸臣。二品以上曰。知實錄事。同知實錄事。三品以下。以實錄修撰。編修等官。隨品啓下。出擧條上曰。纂輯之役。如是遲延。何時了當乎。歐陽脩作五代史。雖有頭白汗靑之歎。至於實錄纂輯之役。卽不過抄節一事。有何難乎。且實錄堂郞。皆是陶甄於先大王化中之人也。一分效力。亶在於此。其不可翫揭也。明矣。尙喆曰。誰敢翫揭。而特以浩大之役。猝難了當矣。上曰。實錄堂郞進不進一日再摘奸亦涉。何如。故每日特命一次摘奸。而此亦近於應文。卿卽在摠裁官之任矣。必須蕫飭好矣。尙喆曰。當另加申飭矣。上曰。江華御史書啓見之乎。尙喆曰。見之矣。上曰。今番則極爲精詳矣。尙喆曰。御史書啓。多有稟處者。而當以回啓爲之矣。上曰。若以回啓爲之。則別無更問於御史矣。仍命御史先退。上曰。御史書啓。速爲回啓好矣。尙喆曰。當於一兩日內回啓矣。徽之曰。今此元陵動駕時。訓局軍兵。以幾哨磨鍊乎。上曰。步軍哨數。依再昨年例爲之。馬軍。四哨磨鍊。可也。出擧條徽之曰。今此元陵動駕時。則槍劒軍節目中磨鍊隨駕乎。上曰。侵夜動駕。豈可以城外。不爲磨鍊乎。依例磨鍊。此後以此定式。可也。出擧條國榮曰。每値侵夜動駕時。則攔後軍。亦使之懸燈則好矣。上曰。攔後軍。旣與挾輦軍無異。則亦依挾輦軍例。懸燈好矣。徽之曰。此亦一悉定式。宜矣。上曰。俄有定式之敎。攔後懸燈。書出擧條。永爲定式之意。分付兵曹。好矣。國榮曰。今番陵幸時出還宮。勢將侵晨。入夜攔後槍劒軍。依挾輦軍例。使之懸燈。此後永爲定式。何如。上曰。依爲之。出擧條徽之曰。陵幸回鑾後隨駕軍兵犒饋。依例以乾搞饋磨鍊乎。上曰。依爲之。出擧條尙喆曰。今番配享諸臣。當爲圈點。而聞大提學言。則應入之人。當爲六七。而就其中更加抄擇云矣。命善曰。圈點必不盡以相臣爲之。故李縡亦當入於圈中云矣。上曰。此人雖有文學。旣無勳勞。則似不至於配享矣。大抵。配享一節。至重且大。圈點時。唯當一遵公議。明正爲之。好矣。尙喆曰。以故相臣崔奎瑞言之。先大王。每稱有一絲扶鼎之敎。亦當入之云矣。上曰。大提學。似當公正善爲。而必令十分詳愼期於至公至正。好矣。上命書傳敎曰。政官牌招開政。京畿守令。待下批卽令辭朝。仍命退。諸臣以次退出。
정조 2년
戊戌二月二十四日午時。上詣孝明殿。晝茶禮入侍時。行左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事官鄭東浚徐龍輔金勉柱。以次陪從。上具縗服。詣孝明殿。親行晝茶禮。儀註上同仍還內。諸臣以次退出。
정조 2년
戊戌二月二十四日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。實錄堂郞之定其職號。誠好矣。國榮曰。當初無論品秩之高下。混稱實錄春秋館者。實無義意。今此定式。誠爲允當矣。上曰。各軍門合操。當於何日。爲之云乎。國榮曰。他軍門。未知何日爲之。而臣營則將於數日後。爲之矣。上曰。當此農節。下番之遲留。誠甚可悶。從速爲之。好矣。命退去。諸臣以次出。
정조 2년
戊戌二月二十四日申時。上御誠正閣。御營大將入侍時。御營大將具善復。行左承旨鄭民始。記事官鄭東浚徐龍輔金勉柱。以次進伏。上曰。御將。進前。善復進伏。上曰。日瞻門外植木株數。爲幾何。善復曰。未及盡植。而已植者。爲三百餘株矣。上曰。何間。當畢役乎。善復曰。十餘日內。當了當矣。上曰。日瞻門外治道之役。亦於何間。畢役乎。善復曰。治道之役。再明。當畢役矣。上曰。治道之際。不妨於左右閭家乎。善復曰。不妨矣。上曰。方當農時。下番鄕軍之留待習陣。一日爲悶。當於何間。爲之乎。善復曰。臣營則再明欲爲之。而下番鄕軍。雖經合操。來初一日。始下送矣。上命御將先退。上命書傳敎曰。東作伊時。鄕軍之歸農。不可一日緩也。禁衛營合操。再明日爲之。舊軍特合操後。換番事。分付。仍命退。諸臣以次退出。
정조 2년
戊戌二月二十四日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。合操進定。能無窘速之患乎。國榮曰。別無窘速之事矣。上曰。俄聞御將之言。則御營廳合操。再明爲之云。故下番軍之留滯甚悶。禁營。亦命同日爲之矣。國榮曰。合操後。當爲換番。下番軍則預爲下番。雖以爲幸。上番軍之先期入番。不無獨勞之歎矣。上曰。聞御將言。則換番則待初一日當爲之云。禁營同此爲之無妨矣。國榮曰。他營門皆如此。則臣營亦同此爲之。好矣。上曰。合操不可無大將。卿當出去矣。國榮曰。不可不出見矣。命讀諸道狀啓。國榮讀奏。命退出。諸臣以次出。
정조 2년
李敬養啓曰。合辭方張之時。兩司無詣臺之員。事甚未安。大司憲尹東暹。大司諫徐有防。纔已出牌。而除在外外。未肅拜呈告人員。竝卽牌招。何如。傳曰。允。
정조 2년
傳于李秉模曰。楊州牧使。留待。
정조 2년
傳于申應顯曰。吏曹判書。留待。
정조 2년
李秉模啓曰。議號旣已啓下。招致禮曹郞廳。傳授之意。敢啓。傳曰。知道。
정조 2년
李秉模啓曰。時原任大臣。有稟達事。請對矣。
정조 2년
李秉模啓曰。時原任大臣。有稟達事。請對矣。傳曰。入侍。
정조 2년
以校理李儒慶鄭宇淳等牌不進罷職傳旨。傳于李秉模曰。只推。
정조 2년
以執義李亨元。持平李思祚宋銓。司諫洪彦喆。獻納洪周萬。正言安廷鉉李延年等。牌不進。罷職傳旨。傳于申應顯曰。只推。
정조 2년
賓廳啓曰。今日配享諸臣會圈。則九點領議政崔奎瑞。左議政閔鎭遠。左議政趙文命。領議政金在魯四人抄啓。別單書入之意。敢啓。傳曰。此是莫重莫大之事。果無取捨之嫌乎。卿等。深加思之。無使楊萬里。專美於有宋也。
정조 2년
李秉模啓曰。時原任大臣。政府西壁館閣堂上。六卿。三司收議十二張捧入之意。敢啓。傳曰。知道。
정조 2년
賓廳啓曰。配享諸臣。依傳敎。就初別單會圈。則十點領議政金昌集。九點領議政崔奎瑞。左議政閔鎭遠。左議政趙文命。領議政金在魯五人抄啓。別單書入之意。敢啓。傳曰。知道。
정조 2년
申應顯。以禁衛營言啓曰。來五月當二番前部中司屬黃海道五哨軍兵。來四月二十五日。京中逢點。依例準二朔立番之意。本道監兵使處。預爲知委。何如。傳曰。允。
정조 2년
李秉模。以春秋館郞廳。以實錄廳摠裁官意啓曰。一房堂上李福源。二房堂上兪彦鎬。三房堂上徐浩修鄭民始。今姑減下。其代禮曹參判鄭昌聖。漢城府右尹鄭一祥。行副司直金熤。行副司直趙時俊差下。分房察任。郞廳尹行修鄭宇淳洪明浩竝減下。前應敎宋煥喆。奉常寺正李謙彬。校理朴在源。宗簿寺正南柱老。前修撰姜忱林濟遠。前正言韓晩裕。前持平洪文泳差下。亦爲分房察任。一房郞廳金憙朴祐源。移差都廳郞廳。其中在外人員。竝令催促上來。何如。傳曰。允。
정조 2년
又以弘文館言啓曰。本館上番副校理臣嚴思晩。下番修撰臣安聖彬。俱以實錄廳郞廳。今日晝仕出去。而每每草記。事涉煩瀆。此後則除草記往來之意。敢啓。傳曰。知道。
정조 2년
申應顯。以禁衛營言啓曰。。來三月當一番前部左司屬黃海道五哨軍兵逢點實數六百五十二名。已爲點閱整齊。今二月二十六大日合操後。與內外各處入直將官軍兵等。依傳敎替代後。舊軍放送之意。敢啓。傳曰。知道。
정조 2년
李敬養。以義禁府言啓曰。罪人安寬濟杖一百收贖。告身盡行追奪。流三千里定配事照律啓目。依允。啓下矣。安寬濟杖一百收贖。前罪目中。添此議啓內辭意。全羅道興陽縣。還發配所。而依例發遣府羅將押送。何如。傳曰。允。
정조 2년
又以義禁府言啓曰。大逆不道罪人孝任庶子婦二愛。全羅道樂安郡爲婢矣。卽接全羅監司鄭元始牒報。則爲婢罪人二愛孕胎到配。今月初四日生男云矣。二愛所生。卽其地依例爲奴事。分付。何如。傳曰。允。
정조 2년
戊戌二月二十五日。記事官姜彙鈺。
정조 2년
戊戌二月二十五日。辰時上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。昨夜伏見賑政申飭備忘。則愛民之德。溢於辭旨。恤民之政。急於賙濟。凡在瞻聆。莫不欣聳。上曰。近歲諸道。連設賑恤。頷顑之民。惟此賑政。恃而仰哺。此若齟齬。則惠澤未究。民固自如。難免顚連之患。今此備忘。專爲蕫飭守宰之意也。國榮曰。如是申諭之後。爲其方伯守令者。孰敢不竭誠賙濟。以答殿下澤民之德意乎。上曰。翰林每日仕進於實錄廳云。雖是重史體之道。時政記。旣分授於諸堂。則翰林之在此。實無義意也。國榮曰。時政記陪進時。翰林當進去。每日仕進。頗涉不緊矣。上曰。此後則只時政記陪進。翰林進去。其外使兼春秋仕進事。分付。命讀公事。國榮讀奏。命退去。諸臣以次出。
정조 2년
戊戌二月二十五日巳時。上御誠正閣。楊州牧使入侍時。楊州牧使嚴璹。右承旨李敬養。記事官柳孟養徐龍輔金勉柱。以次進伏訖。上曰。議號盡爲之云乎。敬養對曰。幾盡爲之矣。上曰。楊牧進前。璹進前。上曰。陵幸當前。役民多矣。民之息肩。在卿撫摩之如何。卿下去後。用力善爲之可也。璹對曰。臣本無才能。猥受大州之任。恐難副分憂之責。而當以竭力爲之矣。上曰。卿曾經守令乎。璹對曰。曾經安岳東萊矣。命承旨讀宣諭訖。命退去。諸臣以次出。
정조 2년
戊戌二月二十五日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。俄者賓廳啓辭批答。見之否。國榮曰。伏見矣。上曰。毋使楊萬里專美之語。卿果領會否。國榮曰。臣果知之矣。上曰。大臣以下亦皆知之乎。國榮曰。皆知之矣。上曰。然則何不圈點以入乎。國榮曰。諸大臣以爲。故相臣決策大義殉身危忠。實合配廟庭。而以不得逮事。方趑趄矣。上曰。宋朝我朝。旣皆有例。何不以此。傍照而擧行乎。大臣想未曉已例之如此矣。國榮曰。似然矣。上曰。然則不可不入侍面諭矣。國榮曰。好矣。命退去。諸臣以次出。
정조 2년
戊戌二月二十五日酉時。上御誠正閣。時原任大臣請對入侍時。領議政金尙喆。領府使李溵。左議政鄭存謙。右議政徐命善。左副承旨李秉模。記事官鄭東浚徐龍輔金勉柱。以次進伏訖。尙喆等曰。日間聖體。若何。上曰。一樣矣。尙喆等曰。王大妃殿氣候。若何。上曰。一樣矣。尙喆等曰。惠慶宮氣候。若何。上曰。一樣矣。尙喆曰。今日會圈。卽莫重莫大之事。而不能善爲。致煩聖敎。不勝惶悚之至矣。上曰。會圈旣出於公議。則不必自上有所可否於其間。而俄者無使楊萬里專美之敎。予適有思而發矣。尙喆等曰。臣等愚迷。終未能博採公議。仰體聖意。只增愧惶之至矣。上曰。予亦有商量於中者。而此是至重至大之事。且是公議之攸在。故昨日筵席。卿等有所云云。而予不發端者。良以此也。然予豈於卿等。有所知而不言乎。至於故相臣金昌集決策之大義。殉身之危忠。實合於先大王廟庭之配食。而所以疑難者。特以未及逮事於先朝故也。此則。有不然者。故重臣閔鎭厚。雖未及逮事。而亦入配享。則此又近例之可以旁照者也。尙喆等曰。故相臣危忠大義。宜合配享。而但以未及逮事之故。不無趑趄之論矣。今承下敎。果有近例之旁照。臣等昏錯之失。尤所難免矣。上曰。此是公議之所在。則亦不可以予之一言。有所可否。故相臣之配享當否。更爲收議以聞。好矣。尙喆曰。自前亦有特敎配侑之例。亦不必更爲收議矣。上曰。此是莫重之事。更爲收議宜矣。且俄者初無改圈之命。而旣被圈者。已是公議之所歸。則故相臣崔奎瑞之拔之。何也。尙喆等曰。此人雖有。戊申之功。而有亦可無亦可故。拔之矣。上曰。此人亦有一絲扶鼎之功。初已被圈。則又何可拔之乎。卿等收議後。就初別單會圈好矣。上曰。卿等退去。收議以聞可也。仍命先退。上命書傳敎曰。大臣請對。旣有所奏。而少異常格。其宜詢問可否。故領議政金昌集配享英廟廟庭當否。收議於來會大臣及六卿。三司。館閣堂上。政府西壁諸臣以聞。仍命退。諸臣以次退出。
정조 2년
戊戌二月二十五日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。初圈旣無改圈之命。則再次抄啓中崔奎瑞之拔。又是意外。國榮曰。初不抄。啓則已。旣已抄啓之後。豈可拔之乎。上曰。俄者大臣入侍已諭。而金昌集之不顧。死生。挺身扶社之功。可謂卓越。而以其不爲逮事。初不擬議。爲慨然。國榮曰。初則旣未知前例。事係莫重。其所疑難。無或怪矣。命讀收議。國榮讀奏。上曰。收議旣如此。當依收議擧行矣。國榮曰。收議批答。然後當爲擧行矣。上曰。吏判及坐直承旨入侍。出榻敎命退去。諸臣以次出。
정조 2년
戊戌二月二十五日初更三點。上御誠正閣。坐直承旨。吏曹判書入侍時。吏曹判書金鍾秀。左副承旨李秉模。同副承旨申應顯。記事官鄭東浚徐龍輔金勉柱。以次進伏訖。上命秉模讀諸臣收議。秉模讀奏凡十二張。領議政金尙喆。領中樞府事李溵。左議政鄭存謙。右議政徐命善以爲。臣等已於筵中。有所陳達。而故相臣之爲先王一死。實合配食於先大王廟庭。而以其有異常格。初未及抄啓矣。旣有故重臣閔鎭厚旁照之例。今於俯詢之下。豈有他議。伏惟上裁。兵曹判書李徽之以爲。故領議政金昌集。旣有定策之功。配享先大王廟庭。允合情禮。雖或有未及逮事之論。此不可以常例言之。且不無旁照之近例。則聖敎之下。無容更議。刑曹判書蔡濟恭以爲。辛丑定策之臣。配食廟庭。情文當然。而且有故判書閔鎭厚已行之例。所下傳敎。至爲允當。無容更議矣。工曹判書洪樂性以爲。故領議政金昌集定策之功。宜有配食於先大王廟庭之禮。而以未及逮事。不無趑趄之論。今伏承聖敎。允合情禮。臣無容更議。右參贊黃景源以爲。忠獻公定策之功。安可不配食於先王廟庭乎。逮事與否。非所可論也。臣以爲。配享廟庭。合於典禮也。禮曹判書李景祜以爲。故領議政金昌集。旣有定策之功。配食廟庭。實合情文。而雖以事例。初不抄啓。曾有故判書閔鎭厚配享之例。今下傳敎。至爲允當。無容更議矣。大提學徐命膺以爲。當初以故相臣金昌集。爲定策立殣。允宜配享也。與大臣相議停當於抄啓矣。有以未逮事人配享。非自下徑先擧行爲言者。故不敢擅決。而心甚惜之。今伏承下敎。誠爲允當。且有故判書閔鎭厚已然之例。豈有他議。伏惟上裁。戶曹判書具允鈺以爲。故相臣捐身爲國之忠。實合於先大王廟庭配享之列。不可以未及逮事爲拘。特敎詢問之下。臣無容更議。吏曹判書金鍾秀以爲。故相臣金昌集之配食先大王廟庭。以功以節。允叶情禮。便成國人之通論。而唯是未逮事之臣。配食廟庭。考之前例。旣無可据。則終非在下者所敢輕議。唯在聖上深恩博考而處之而已。大司憲尹東暹以爲。故領議政金昌集定策殉身之功。允合配食於先大王廟庭。如以未能逮事爲疑。則故判書閔鎭厚故事。爲可援之例。所下傳敎。無容更議。伏惟上裁。大司諫徐有防以爲。故相臣金昌集決策之大義。殉身之危忠。實合於先朝登極之後也。然而考之近例。亦有可以旁照者。則今此俯詢之下。無容他議。而事係莫重。伏惟上裁。應敎林蓍喆以爲。今此故相臣金昌集配享當否下詢之擧。事體莫重。以臣愚昧之見。不敢質言仰對。而故相臣旣有決策之功。則逮事與否。無容更議。伏惟上裁。上命書傳敎曰。初無改圈之命。被圈者便是公議。則何必自上拔之。至於故相臣金昌集事。有不可已者。而又有可據之例。所以詢問者此也。大臣雖曰有特敎配侑之例云。而六卿三司旣已來會。就初別單會圈以入。上曰。吏判進前。鍾秀進伏。上曰。何以往來乎。鍾秀曰。善爲往來矣。上曰。俄者筵中下敎。想已聞之。而故相臣金昌集。雖非逮事先朝之人。旣在於代理之時。則亦不可不謂逮事也。且其慘被酷禍。只爲建儲一事也。旣死於王事。則尤異於他人矣。鍾秀曰。聖敎誠爲至當矣。臣等豈有他意於其間。而特以未及逮事。有所疑難。今承下敎。允合情禮。孰敢有他議乎。上曰。宋臣張魏公。以有功於孝宗時建策事。有配庭之論。而其時諸議。以事在異朝。有可否之說。獨楊萬里以爲。此人旣有建策之功。則雖在異朝。其爲配庭。未有不可云云。此事雖與故相臣事。煞有殊焉。而足可以援例矣。況有我朝近例之可據者乎。鍾秀曰。聖敎誠至當矣。且故相臣樹立卓然。與一絲扶鼎之功。不可同日而語矣。上曰。會圈旣出於公議。則予何可否於其間。而此人之獨漏。甚爲歎惜。故予不得已有所云云矣。上曰。日前洪樂任處分。卿則以爲。何如。鍾秀曰。以外面看之則似如何於隄防。而此實允合於天理人情。在庭諸臣。孰不知聖意之所在乎。上曰。頃日處分。實出於不得已也。奉朝賀未見於慈宮。凡幾歲矣。慈宮每以是爲至恨。予以孤露餘生。若有一分慰悅之道。則豈不可仰體乎。樂任旣以白脫。則與討麟賊。義理判爲兩斷。此所以隄防益嚴。義理益明者也。鍾秀曰。臣亦豈不知聖意之攸在乎。上命鍾秀先退。上曰。配享臣抄啓單子。依例傳授於禮曹郞廳。出榻敎秉模曰。今日議號單子啓下後。卽爲傳授於禮曹郞廳。具細仗陪進矣。卽聞謂有配享臣抄啓單子同時陪往之舊例。尙今奉留於肅章門外。以至門鑰之已下。事極驚駭。禮曹判書李景祜從重推考。郞廳所當嚴處。而本院請推之外。無他可施之罰。何以爲之。。敢稟。上曰。依爲之。郞廳拿處可也。出擧條上命書傳敎曰。非特該曹之不察。該房亦難免未能致責之失。左副承旨李秉模從重推考。仍命退。承史以次退出。
정조 2년
行都承旨洪國榮宿衛所直。行左承旨鄭民始坐。右承旨李鎭衡坐直。左副承旨李秉模坐。右副承旨李敬養坐。同副承旨申應顯坐直。注書柳孟養藥院直鄭東浚仕直。事變假注書李兢淵仕。
정조 2년
吏曹口傳政事。知實錄事金熤趙時俊鄭一祥鄭昌聖。
정조 2년
吏曹口傳政事。實錄編修官宋煥喆李謙彬朴在源南柱老姜忱林濟遠韓晩裕洪文泳。
정조 2년
兵曹口傳政事。副司果韓晩裕。
정조 2년
傳于鄭民始曰。騎馬一匹立之。史官一員進去。實錄廳昨今仕進人員。摘奸以來。
정조 2년
申應顯。以弘文館言啓曰。校理李儒慶。旣有只推之命。卽爲牌招察任。何如。傳曰。允。
정조 2년
鄭民始。以御營廳言啓曰。今此下番軍兵賞試才賞格。從分數多寡。以本廳所儲。木綿分給後。別單書入之意。敢啓。傳曰。知道。
정조 2년
又以御營廳言啓曰。本廳來三月四月兩朔。應立前部後司屬慶尙右道五哨軍兵六百七十名。已爲逢點整齊。三月初一日。與右司軍兵替代後。舊軍放送之意。敢啓。傳曰。旣以春耕之時。昨有合操進定之命。則宜無異同。本營合操。明日擧行。罷操後。舊軍卽爲放送。可也。
정조 2년
又以御營廳言啓曰。本廳來五月六月兩朔。應立左部前司屬慶尙右道五哨軍兵。四月二十五日。京中逢點。五月初一日。與前部後司軍兵。當爲替代立番。趁期調送事。本道監。兵使處。依前知會之意。敢啓。傳曰。知道。
정조 2년
戊戌二月二十六日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。金昌集配庭事。外論何如云耶。國榮曰。見者莫不洽然稱道矣。上曰。更思之。合操後舊軍仍番。不緊矣。新軍旣已上來。雖四五日之間。留京一也。舊軍之方農還鄕。一時爲急。今番合操後。卽爲換番無妨。以此爲之。可也。國榮曰。聖敎誠然。當以此爲之矣。上曰。卿今方赴操。何時當還入乎。國榮曰。申前當入來矣。命退去。諸臣以次出。
정조 2년
戊戌二月二十六日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。合操如例爲之乎。國榮曰。臣非但宿衛之久曠。以湯劑入侍之差晩。略試坐作之法。卽爲入來矣。上曰。新舊軍已爲換番乎。國榮曰。已爲之矣。上曰。卽見京兆閭家摘奸啓目。則無一執頉者。方今法紀解弛之時。豈可無一人之犯者乎。該府之不能察飭。部官之周遮掩匿。誠甚駭然。國榮曰。今則閭家奪入之禁。已成常憲。必無爛漫奪入貰入之事。而小小潛犯之類。似有之矣。上曰。然矣。此等之弊。難保必無矣。命退去。諸臣次出。
정조 2년
戊戌二月二十六日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。關西假御史事。誠一世變。李載中招中。渠以鞫廳罪人。受刑徒配云。而考見全羅道徒流案。則初無李載中名字。亦甚怪訝。國榮曰。自前或有假稱御史者。而未有如載中之出道作拏者。此亦變怪之事。徒流案旣無姓名。如非虛荒之人。必是變姓各者。令本道更爲究覈。似好矣。上曰。關西多配逆屬連坐。道臣先事之慮誠然。當爲散配遠地無妨矣。國榮曰。當初隣近邑雜處。誠甚疎虞矣。上曰。然矣。命讀諸道狀啓。國榮讀奏。命退去。諸臣以次出。
정조 2년
李敬養啓曰。合辭方張之時。兩司無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 2년
申應顯啓曰。行大司憲尹東暹。執義李亨元牌不進。掌令兪彦鏶金鍾厚在外。持平李思祚宋銓牌不進。以監察茶時之意。敢啓。傳曰。知道。
정조 2년
以香室朔祭受押單子。傳于李秉模曰。代押孝明殿親祭。
정조 2년
鄭民始。以都摠府言啓曰。今日入直內三廳武兼禁軍及軍兵等中日習射。請出標信。傳曰。知道。
정조 2년
李秉模。以春秋館郞廳。以實錄廳摠裁官意啓曰。時政記前所移奉者。幾盡抄節。自戊申至辛亥四年時政記。更爲移奉。政院日記。亦爲計年取來之意。敢啓。傳曰。知道。
정조 2년
又啓曰。實錄廳草記。政院日記。自戊申至辛亥。計年取來事。允下矣。戊申日記二十三卷。己酉日記二十三卷。庚戌日記二十一卷。辛亥日記二十卷。合八十七卷輸送之意。敢啓。傳曰。知道。
정조 2년
又啓曰。實錄廳郞廳來言。因實錄廳草記。自戊申至辛亥四年時政記。更爲移奉事允下。故自戊申至辛亥合四十四冊移奉云矣。敢啓。傳曰。知道。
정조 2년
傳于鄭民始曰。陵幸時信箭。當爲改造。而信箭體重。不可出給他軍門。禁將旣承下敎。物力則自戶曹上下事。分付。
정조 2년
傳于李秉模曰。宗廟大祭親祭祭文。大提學例爲製進。則況此孝明殿祥祭。夏享。禫祭親祭祭文。豈可使知製敎製進乎。雖曰謬例。其宜釐正。其令大提學製進。
정조 2년
以大司諫徐有防。司諫洪彦喆。獻納洪周萬。正言安廷鉉李延年。執義李亨元。持平李思祚宋銓等。牌不進罷職傳旨。傳于申應顯曰。只推。
정조 2년
傳于李秉模曰。騎馬一匹立之。史官一員待命。
정조 2년
全羅監司鄭元始狀啓。三月令進上物種中。洗鱗石首魚。節候尙早。未及産出。限內不得封進。惶恐待罪事。傳于李秉模曰。勿待罪事回諭。
정조 2년
傳于鄭民始曰。左副承旨入侍。
정조 2년
申應顯。以實錄廳郞廳。以摠裁官意啓曰。依下敎。藝文館待敎林錫喆徐龍輔。檢閱金勉柱。俱以實錄郞廳稱號。聽傳敎等事。使之擧行。何如。傳曰。允。兼春秋亦以實錄郞廳稱號。可也。
정조 2년
李秉模。以弘文館言啓曰。本館下番修撰臣鄭志儉。以實錄廳郞廳。今日晝仕出去。而每每草記。事涉煩瀆。今後則除草記往來之意。敢啓。傳曰。知道。
정조 2년
申應顯。以義禁府言啓曰。平安監司洪樂純狀啓。據刑曹粘連內。江界府使趙圭鎭。林土鎭別將吳世雄。壬海鎭前別將金尙龍等。移本府處之事。允下矣。金尙龍時在平安道安州地云。發遣府羅將拿來。趙圭鎭吳世雄等。俱在任所云。依例發遣府書吏羅將。交代後拿來。何如。傳曰。旣問大臣。邊地守令。有難數遞。居末越等。亦有可據之例云。江界府使趙圭鎭拿來則安徐。以越等施行處分。宜無異同。別將則自本道決杖。
정조 2년
奉朝賀臣金致仁。議議政臣金尙喆。領中樞府事臣李溵。左議政臣鄭存謙。右議政臣徐命善箚曰。伏以。臣等奉旨開局。纂成明義錄三篇。方其祗獻也。竊以謂。霜露匀施。刑德竝流。庶將因是而劈破旣往之凶圖。逆折方來之奸萌。導一世而咸囿於會極歸極之治。孰意前逆旣鋤而後出愈憯。原書纔上而續篇復成也。噫。人心之難化。邦運之不幸。胡至此極也。雖然賴皇天祖宗。誕垂冥佑。罪人斯得。天討亟行。曾是呼吸之危。卒底泰磐之安。而凡諸賊之同條而共貫。連腸而結肚者。咸得其情狀而莫逭乎鈇鉞。嗚呼。其亦不幸而幸矣。自古亂逆之作何限。而要之非一朝一夕之故。自辛壬而爲戊申。由戊申而爲乙亥。其植根旣固。流波漸大。此必至之勢而已驗之驗也。然則今玆之逆。由末而知本。探微而究顯。其故可得而詳也。夫危逼沮遏。厚麟之爲元惡也。翦除戕殺。恒簡之爲劇逆也。當其外內搆煽。後先唱喁。種下種子。寔繫有徒。其計莫售於當日。其毒益熾於死後。範凶始俑。述慝遙和。爲興文之匕。爲龍輝之鞭。爲孝任之詛呪。爲啓能之推戴。氣機之所關通。言議之所傳述。始也。君父之與抗。終焉天日之敢射。危機在乎半夜。宗祊懍如一髮。思之骨驚。言之髮豎。此其前者有浮於耇輝。後者倍蓰乎麟亮。苟於千載之下。歷觀今日之世。則其有不歔欷痛惋於國家之多亂。怪變之層出者乎。嗚呼。惟我殿下。以聖神不世之姿。有天地好生之德。凡於懲討之際。克體惟恤之仁。每遵罔治之義。則噫彼凶徒。亦有心腸。尙或怵威懷恩。爲一分自戢之圖。而奈梟音不息。狼性愈肆。幸天網之太恢。乘主勢之方孤。嘯聚糾結。輾轉滋蔓。卒爲此罔測不道之事。而自初渠輩之必欲先除者。惟是翊儲存社之一介臣。而乃今凶蠱餘螫。不不在別人。若相傳法。且述賊以贓投北也。置符呪枕中而去。則其積懟顯逞。已在聽政之初。吁亦凶且慝矣。至若逆禶。則以王室近宗。乃爲此輩所藉口而把弄。認作奇貨。推爲亂本。以致民心震蕩。國勢岌嶪。上自公卿。下至輿臺。莫不奔走號呼。不欲俱生。於是乎臣等流涕而爭之。殿下流涕而諭之。勉回惻怛之心。務合經權之宜。義精仁至。於乎盛哉。至是而臣等所以欽誦於德音。憤惋於逆徒者。尤有倍於向時。噫嘻痛矣。原夫前後之逆。固非別件。則原編旣在。宜若無待乎續。而然其一團打成。一串貫來。自隱而著。始緩而急者。不有以明之。則孰知夫首尾之共連。根脈之相通也哉。臣等敬依明命。類次成書。若乃纂輯義例。一從原編。書旣成。謹拜手稽首封進焉。仍伏念。臣等受殿下罔極之恩。曾不能杜禍亂之漸。淸凶逆之源。致使至尊獨憂於上。其爲罪固已難贖矣。然而自經近日之變。雖愚夫愚婦。莫不扼腕裂眦。崩心沬血。幸宗國之奠安。而䀗睹醜類之殄滅也。子以見天畀之所同。而朝家典刑之服人心也。況是書之出。而忠者愈見其爲忠。逆者益著其爲逆。將使覽者。曉然知向背之分。倫常之不可侮也。以之明天理於將晦。正人彝旣斁。則實爲維新邦命。迓續天休之一大機會也。臣等又不勝其歡忭而頌祝焉。答曰。省箚具悉。卿等之懇箚語中。前逆旣鋤而後出愈憯。原書纔上而續編復成云者。尤可見卿等沬血飮泣之意也。嗚呼。尙忍言哉。以予寡昧。固難望於歸極會極。而龍蛇赤子。亦將有賴於是書。所進續明義錄。卽令刊印。以壽其傳焉。
정조 2년
副校理朴在源疏曰。伏以。臣父年今七十有五。素有痰癖之症。居常凜綴。方在臣弟左源任所振威縣。而臣見縻本職。歲換而尙不得歸覲。陟岵之思。政爾倍切。卽者專人來到。臣父宿症之外。又添輪行毒感。病情十分危篤。促臣來視。臣聞此報。方寸飛越。玆敢忙陳短章。徑尋鄕路。伏乞聖明。亟遞臣職。俾使救護。仍治臣擅行之罪。以肅朝綱。不勝幸甚。踏啓字。
정조 2년
戊戌二月二十七日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。李載中事。極涉殊常。如非徒配罪人。則豈有自稱罪人之理哉。國榮曰。臣意則渠以姑息之計。欲免刑杖。必假托罪人矣。上曰。此或然矣。更令査實之外。無他道矣。國榮曰。然矣。上曰。信箭改造。則當令各軍門造來。而莫重信箭。不可分排造成。令卿之營門造出。好矣。國榮曰。物力自本營擔當乎。上曰。信箭造成。例自戶曹給價。受戶曹物力以造。可也。國榮曰。有下敎然後。戶曹當越送矣。上曰。當下敎。分付矣。命退去。諸臣以次出。
정조 2년
戊戌二月二十七日午時。上詣孝明殿。晝茶禮入侍時。行左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事官柳孟養鄭東浚徐龍輔金勉柱。以次陪從。民始曰。入侍時。上下番翰林。俱未隨入。事甚未安。竝推考。何如。上曰。依爲之。上具衰服。詣孝明殿親行晝茶禮。儀註上同仍還內。諸臣以次退出。
정조 2년
戊戌二月二十七日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。軍中信箭標信。非不好矣。而猶有虛疎之慮。脫有緩急。不可以此爲驗。予意則別有符驗以置無妨矣。國榮曰。聖敎誠然矣。臣亦以爲信箭標信令箭。極甚虛疎。或當不幸之時。不逞之類。假作以示。實無憑考之道。臣意則如密符樣。別造一件。以爲憑合之地好矣。上曰。此亦好矣。而與密符有雜亂之慮。猝不可變通矣。國榮曰。似然矣。上曰。兵曹節目中。陵行時以筒介磨鍊。何以爲之乎。國榮曰。向日旣以只佩劍事下敎。而節目旣如此。當自上處分矣。上曰。旣無虎鬚。則何必佩筒介乎。國榮曰。旣無虎鬚。則兵曹之以筒介磨鍊。似未得當矣。命讀禮曹關王廟祭官磨鍊啓目。國榮讀奏。命書判付。上曰。實錄廳草記。每以春秋館郞廳書之者。無他。本廳郞廳。不欲來呈。使翰林替呈之故也。甚不誠實。故翰林皆以實錄郞廳稱號事。下敎矣。國榮曰。此甚便好矣。命退去。諸臣以次出。
정조 2년
戊戌二月二十七日戌時。上御誠正閣。都承旨入侍則。行都承旨洪國榮。記事官柳孟養徐龍輔金勉柱。以次進伏訖。上曰。今則續明義錄印役。不可遲緩。從速始印好矣。國榮曰。箚批下然後。當爲擧行矣。命書續明義錄進箚箚批訖。上曰。監印堂郞。當差下乎。國榮曰。有堂郞然後可以監董印役矣。上曰。續明義錄監印堂上禮曹參議吳載紹。郞廳直閣鄭志儉。差下。出榻敎上曰。實錄廳設局後。各司進排必繁多。此甚大弊也。國榮曰。本廳則當一依謄錄推出矣。上曰。實錄儀軌中許多冗費。極甚夥然。方當經費匱渴之時。若依此數責出。則不勝其支當。當以省減之意。一番嚴飭矣。國榮曰。傳敎申飭。則頗有效矣。命讀諸道狀啓。國榮讀奏。命退去。諸臣以次出。
정조 2년
戊戌二月二十七日初更。上御誠正閣。左副承旨李秉模。記事官鄭東浚徐龍輔金勉柱。以次進伏訖。上命書傳敎曰。招致吏曹郞廳。獻官諸執事。淸齋與否。摘奸以來。又命書傳敎曰。孝明殿祥後祭服。當屛埋潔處。而後苑非但有禁令之受敎。其所埋之。亦甚如何。今後自內燒火。以此分付該司。櫃子結裹等物。勿爲待令事定式。又命書傳敎曰。明義錄續編印本內入件頒賜件。竝依昨年原編例擧行事。分付。又命書傳敎曰。見今日記。時政記抄役。不容暫緩。而各房郞廳在外之人居多。若此則汗靑無期。更加催促上來。過限不上來者。依舊例無論。時任三司。自本廳草記禁推事。分付。又命書傳敎曰。目今經費告乏之時。諸般公用。亦皆申飭撙節。則況不緊糜費乎。近觀實錄儀軌。許多冗費。極其夥然。殆難數也。謂以前例。若用此例。則實非近日申飭之意。自今爲始。至于印役。諸凡所入。十分省減。毋或隨現論責事。該房該掌官員處。另加嚴飭之意。其令摠裁官知悉。本廳實錄吏隷之從中操縱各司之弊。古猶滋甚。況今紀綱解弛之時乎。以此意自政院嚴飭。進排各司許久設廳之時。必有弊端。無論巨細。從所見草記事。分付。又命書傳敎曰。以摘奸觀之。實錄堂郞之皆不早進晏歸。可以推知。然逐日督飭。實有筋力不贂之歎。又見前例。各房堂郞各一員。間間有入直之例。若此則抄役可得專一。顧今夜漏姑不極短。更爲下敎間。三房堂郞各一員。輪回入直抄校。上命退。諸臣以次退出。
정조 2년
藥房都提調徐命善。提調具允鈺。左副承旨李秉模啓曰。伏未審日間。聖體。若何。臣等今日率諸御醫趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此。仰稟。答曰。知道。慈殿慈宮氣候一樣矣。後日次入侍宜矣。
정조 2년
鄭民始啓曰。右邊捕盜大將李國賢。以南關王廟祭官。今方受香出去矣。在前如此之時。有他邊大將兼察之例。今番則。何以爲之乎。敢稟。傳曰。兼察。
정조 2년
又啓曰。右邊捕盜大將。以他邊大將兼察事。命下矣。左邊捕盜大將張志恒。卽爲牌招。以爲聽傳敎之地。何如。傳曰。允。
정조 2년
傳于李秉模曰。都承旨入侍。
정조 2년
戊戌二月二十八日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。上番翰林馳詣東南關王廟奉審後。獻官以下摘奸。犠牲。亦爲看審以來。龍輔承命先退。上曰。皆有窩所藏書籍。久不考閱。亂籤散秩。不可不一番點檢。今日適從容。日氣且和。當與卿往見後。整齊好矣。國榮曰。當依下敎陪往矣。上詣皆有窩。承史隨之。上御大廳。命內侍整頓冊秩。國榮曰。書冊多則聞見必博。雖閭卷學究猶然。況帝王臨萬機應萬事。日用常行之事。無非古聖王柯則模範。若不博涉。今古參酌通變。則行政有疎虞之患。臨事有自用之弊。殿下之學問。本自卓越。不待加毫而萬善。雖足記誦之學。不如目覩而心究。聖賢學問之次第。帝王政令之得失。盡在此冊中。萬機之暇。時閱日檢。深究其蘊奧。則聖學日進。治道益明。可不休哉。多置書籍。看讀若闊。則與程子所云書肆之訓。何異哉。伏望益加勉勵焉。上曰。卿言甚是。當加意自修也。上曰。注書與翰林。持此冊置簿。隨秩考準。可也。賤臣與勉柱。考準冊秩訖。龍輔還奏曰。臣敬奉聖敎。馳詣東南關王廟。摘奸獻官以下則皆無頉。犠牲看審則亦肥腯矣。上還入資始門。諸臣遂退出。
정조 2년
戊戌二月二十八日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。湯劑入之乎。上曰。今將進水剌。今日則湯劑置之無妨矣。國榮曰。連進之湯劑。一日間斷。誠甚可悶矣。上曰。一日不進。亦何妨乎。命讀諸道狀啓。國榮讀奏。上曰。卿見漢城府啓目。則閭家奪入執頉。殆過十餘。昨日則無一執頉。飭敎之後。若是夥然。該府擧行。誠極駭然。國榮曰。近來各司擧行。全不誠實。以姑息周遮爲能事。以此之故。法紀漸弛。百事稽緩。誠爲可悶矣。上曰。當該部官及京兆該郞廳。不可無罪矣。國榮曰。然矣。命退去。諸臣以次出。
정조 2년
行都承旨洪國榮宿衛所直。行左承旨鄭民始齋宿。右承旨李鎭衡齋宿。左副承旨李秉模齋宿。右副承旨李敬養齋宿。同副承旨申應顯齋宿。注書柳孟養藥院直鄭東浚齋直。事變假注書李兢淵仕。
정조 2년
李敬養啓曰。合辭方張之時。兩司無詣臺之員。事甚未安。除在外外。未肅拜。呈告人員。竝卽牌招。何如。傳曰。允。
정조 2년
傳于鄭民始曰。騎馬一匹立之。史官一員待命。
정조 2년
傳于李秉模曰。禮房承旨馳詣宗廟。奉審以來。
정조 2년
李秉模啓曰。孝明殿祥祭親祭祭文。當爲製進。大提學徐命膺。待明朝牌招。使之製進。何如。傳曰。允。
정조 2년
傳于鄭民始曰。雨勢如此。鎗劍軍標下軍參半待令事節目。勿爲改付標。以此亦爲分付宿衛所。
정조 2년
傳于鄭民始曰。都摠管具允鈺。許遞與未差代。口傳差出。
정조 2년
以校理李儒慶。牌不進罷職傳旨。傳于申應顯曰。只推。
정조 2년
兵曹口傳政事。以海溪君爲都摠管。任希曾爲副摠管。
정조 2년
李秉模。以吏曹言啓曰。今此朔祭及大報壇祭獻官。大祝。今方磨鍊。而他無推移分排之路。實錄廳堂郞通融塡差。日後亦依此擧行之意。敢啓。傳曰。知道。
정조 2년
申應顯。以兵曹言啓曰。金虎門入直。砲殺手一百名內四十名。宮城兩處頹圮處把守。六十名。明日親祭時秋景苑排立。而入直處所。無守直之軍。令訓局事畢間。以他軍量宜守直之分付。何如。傳曰。允。
정조 2년
李敬養。以義禁府言啓曰。開城府留守兪彦鎬狀啓。據刑曹粘目內。白川郡守閔百寅。移本府處之事。允下矣。閔百寅時在任所云。依例發遣府羅將拿來。何如。傳曰。允。
정조 2년
戊戌二月二十九日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。卽見李尙佐口招。則鑷足一款。箇箇發明。極爲無狀。國榮曰。道啓旣昭然明白。渠豈有發明之辭乎。上曰。侍從中坐罷未敍之人。幾何云乎。國榮曰。不知其有幾人。而吏兵曹合以計之。則似不少矣。上曰。祥期在近。收敍然後。可參於易服之班矣。國榮曰。然矣。從速下敎。好矣。命退去。諸臣以次出。
정조 2년
戊戌二月二十九日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。臺諫何其連日違牌乎。國榮曰。向日南鶴聞疏語。有可引之事。故因此違召云矣。上曰。合啓雖曰至重。而多日闕啓。極爲寒心。國榮曰。如都憲老病。固難行公云矣。上曰。孝明殿大祥祭文。文衡當製進乎。國榮曰。問前例則大提學製進云矣。命退去。諸臣以次出。
정조 2년
戊戌二月二十九日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上命書傳敎曰。孝明殿祥期不遠。文武官罷削人員。自吏兵曹別單書入。上曰。槍劍軍挾輦軍。何以磨鍊乎。國榮曰。依下敎參半磨鍊矣。上曰。雨勢如此。卽是春後初雨。麥農甚幸。國榮曰。非但麥農之爲幸。此雨後。儲水處。卽當付種矣。上曰。連歲凶荒。民生方困苦。今年若豐登。則庶可蘇醒矣。國榮曰。臣等亦以此顒望矣。命退去。諸臣以次出。
정조 2년
行都承旨洪國榮藥院直。左承旨鄭民始坐。右承旨李鎭衡坐。左副承旨李秉模坐。右副承旨李敬養坐直。同副承旨申應顯坐直。注書柳孟養藥院直鄭東浚仕直。事變假注書李兢淵仕。
정조 2년
鄭民始。以都摠府言啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 2년
戊戌三月初一日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。昨夜達宵行禮。侵曉還內。聖體。若何。上曰。一樣矣。國榮曰。璿源殿所排牧丹屛。今已造成。奉審後排設乎。上曰。數數開閉。甚重難。泰寧殿御容移奉時。臨時排設。好矣。屛風姑爲奉置於養志堂。可也。命讀公事。國榮讀奏。命退。承史以次退出。
정조 2년
戊戌三月初一日午時。上詣孝明殿。親行晝茶禮入侍時。行左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事官鄭東浚徐龍輔金勉柱。以次陪從。上具衰服。詣孝明殿。親行晝茶禮。儀註上同仍還內。諸臣以次退出。
정조 2년
戊戌三月初一日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。吏兵批別單中。奪告身不爲書入。卽令書入事。分付。賤臣承命分付。上曰。大祥日。若如前禁雜人。百官似難周旋於易服之際。如此之時。不可無闊狹。自宿衛所。通于兵曹勿禁事。預爲約束。可也。國榮曰。伊日則不宜如前嚴禁。當依下敎擧行矣。上曰。今番都監要彩輿等物。不必新造。己卯年先朝受敎中。日後皆以前排取用。爲定式。此則當依受敎爲之矣。國榮曰。雖有受敎。有下敎然後。當爲擧行矣。上曰。此外亦多有商定者。戶判入侍。當下敎矣。命退去。諸臣以次出。
정조 2년
戊戌三月初一日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上命讀吏兵批別歲抄單子。國榮讀奏。吏曹別單。上點下。敍用三十四人。蕩滌七人。給牒二人。減一等十二人。讀奏。兵曹別單。上點下。敍用五人。蕩滌一人。給牒二人。仍命書傳敎曰。吏兵批別單中。東西班罷削人員。依點下捧傳旨。又命書傳敎曰。今日敍命。蓋欲使進參於易服之班。其令該曹。當付軍職者。口傳付軍職。侍從臣無實職人員。一竝付軍銜。皆令進參事。一體。分付。國榮曰。今日處分。可謂曠蕩之典矣。上曰。別單中。或有難敍者。而旣欲參於易服之班。則多數收敍。亦何妨耶。國榮曰。下敎雖欠於愼赦之道。聖意則甚好矣。命退去。諸臣以次出。
정조 2년
戊戌三月初一日子時。上詣孝明殿。親祭入侍時。行都承旨洪國榮。行左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事官柳孟養鄭東浚徐龍輔金勉柱。以次陪從。上具布裹翼善冠布圓領袍。乘輿出協陽門。由建陽門入明政門。上曰。東西祭班。多有雜人。東西押班監察。現告以入。降輿入幕次。改具縗服。詣孝明殿。就板位。贊禮啓請俯伏哭。上俯伏哭。贊禮啓請止哭興四拜。上止哭興四拜。仍詣盥洗位。興四拜西向立。應顯承水。秉模沃水。鎭衡進巾。民始受巾。贊禮啓請詣樽所。上詣樽所北向立。民始酌酒。敬養受酒。贊禮啓請詣靈座前。上詣靈座前俯伏。應顯奉爐。秉模奉香。上三上香。秉模進爵。上受爵。以授應顯應顯奠爵。上俯伏興少退跪。大祝讀祝訖。贊禮啓請降復位上。降復位。亞獻終獻。如初獻禮。贊禮啓請俯伏哭。上俯伏哭。贊禮啓請止哭興四拜。上止哭興四拜。贊禮啓請詣坎位。上詣坎位北向立。大祝奉祝。置坎上。以火燒之。贊禮啓請禮畢。上還詣幕次。改具布裹翼善冠。布圓領袍。乘輿出明政門。由建陽門入協陽門。仍還內。諸臣以次退出。
정조 2년
行都承旨洪國榮藥院直。行左承旨鄭民始坐。右承旨李鎭衡坐。左副承旨李秉模坐直。右副承旨李敬養坐。同副承旨申應顯坐直。注書柳孟養藥院直鄭東浚仕直。事變假注書李兢淵仕。
정조 2년
傳于鄭民始曰。軍士房承旨。與戶曹判書入侍。
정조 2년
兵曹口傳政事。副護軍李邦綏白東毅李潤彬白文昌金漢謙李杞齡李章漢申敬文白鳳麟呂善泰具世勣金尙鉉。副司直權噵金履素李堉尹坊李敬玉。副司果吳鉉冑金會元元啓英李弘稷李身晦宋霮李恒祚李彦觀金樂洙金光岳張淀朴天衡李福徽李行源宋濟魯李碩九蔡廷夏金鍾善趙鎭衡金夢華韓宗纘魚錫齡李宇喆李師曾崔景岳趙夢麟李仁默崔夢喦韓鏶高益擎成穎金埅柳匡國權坪盧瑞國韓宗濟崔鳴玉安鼎大李澤徵金光緯朴宗來趙錫穆李昌漢成德朝辛應三金敍九洪宗藎尹行普鄭德弼李性吾李泰永尹東晩洪秉聖姜彝福朴聖泰姜彝正金履厚洪樂恒李羽逵鄭福煥李若采金養根金愇金晩耇金東稷李鼎運李魯述金載人閔昌爀李頤祥韓栐吳鼎源李顯模趙鼎耇金方行李春輔尹在德沈能弼柳翼之徐郁修趙錫龍李敬一金履鏞李象靖李殷模李書九沈李級權以綱尹光昇黃昇源權禛李延伋鄭彦郁崔光璧池應龍金基正申禹相辛命喆柳匡天權德訓。
정조 2년
李秉模。以實錄廳郞廳。以摠裁官意啓曰。時政記。前所移奉者。幾盡抄節。自壬子至丁巳六年時政記。更爲移奉。政院日記。亦爲計年取來之意。敢啓。傳曰。知道。
정조 2년
戊戌三月初二日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。大祥後。各殿頒賞。當依例爲之。而今番則比前例。其數似夥然。當此經費匱竭之時。不可一從亨。當爲酌減磨鍊矣。國榮曰。經費之不足。已無可言。如此之時。雖撙節分排。亦何妨乎。上曰。山陵魂殿所屬賞格。則自有前例。此則不當加減矣。國榮曰。然矣。命退去。諸臣以出。